Na temelju članka 98., 101. stavka 1., 107. stavka 3. Zakona o cestama („Narodne novine“ broj 84/11, 22/13, 54/13, 148/13 i 92/14) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13, 3/13 – pročišćeni tekst i 1/18) Gradsko vijeće Grada Koprivnice na\_\_. sjednici održanoj\_\_\_\_ , donijelo je

**ODLUKU**

**o izmjeni Odluke o nerazvrstanim cestama**

**na području Grada Koprivnice**

**Članak 1.**

Jedinstvena baza podataka nerazvrstanih cesta na području Grada Koprivnice koja je sukladno članku 38. stavku 2. Odluke o nerazvrstanim cestama na području Grada Koprivnice („Glasnik Grada Koprivnice“ broj 3/12, 2/14, 2/16, 10/18, 3/19, 6/19) sastavni dio i prilog iste, zamjenjuje se novom Jedinstvenom bazom podataka nerazvrstanih cesta na području Grada Koprivnice.

**Članak 2.**

Ova Odluka o izmjeni Odluke o nerazvrstanim cestama na području Grada Koprivnice stupa na snagu osmi dan od dana objave u „Glasniku Grada Koprivnice.“

KLASA: 021-01/18-01/0032

URBROJ:

Koprivnica,

**GRADSKO VIJEĆE**

**GRADA KOPRIVNICE**

PREDSJEDNIK

Ivan Pal, prof.

**O B R A Z L O Ž E N J E**

1. **PRAVNI TEMELJ**

Člankom 98. Zakona o cestama određeno je da su nerazvrstane ceste one koje se koriste za promet vozilima i koje svatko može slobodno koristiti na način i pod uvjetima određenim ovim Zakonom i drugim propisima, a koje nisu razvrstane kao javne ceste u smislu ovoga Zakona. Člankom 101. stavkom 1. utvrđen je pravni status nerazvrstane ceste, odnosno nerazvrstana cesta je javno dobro u općoj uporabi u vlasništvu jedinice lokalne samouprave na čijem se području nalazi. Člankom 107. stavkom 3. Zakona o cestama određeno je da jedinica lokalne samouprave vodi jedinstvenu bazu podataka o nerazvrstanim cestama na svom području.

Člankom 40. Statuta Grada Koprivnice („Glasnik Grada Koprivnice“ br. 4/09., 1/12., 1/13., 3/13. – pročišćeni tekst, 1/18., 2/20. i 1/21.), propisano je da Gradsko vijeće donosi opće i druge akte kojima uređuje pitanja iz samoupravnog djelokruga Grada Koprivnice.

1. **OCJENA STANJA I OSNOVNA PITANJA KOJA SE UREĐUJU ODLUKOM**

Jedinstvena baza podataka nerazvrstanih cesta na području Grada Koprivnice sadrži sljedeće podatke: oznaku ceste, opis, dužinu, vrstu završnog sloja (asfalt, makadam), površinu, broj katastarske čestice, katastarsku općinu i upravitelja.

S obzirom da se ista kontinuirano dopunjuje, potrebno je Jedinstvenu bazu podataka ažurirati putem izmjene Odluke o nerazvrstanim cestama na području grada Koprivnice. Navedeno je potrebno s obzirom na to da se temeljem te baze provodi evidentiranje nerazvrstanih cesta sukladno Prijelaznim i završnim odredbama Zakona o cestama te će se u novoosnovanu katastarsku općinu Štaglinec upisati sve nerazvrstane ceste u obuhvatu novoosnovane katastarske općine za koju se provodi nova izmjera katastra nekretnina i obnova zemljišnih knjiga.

1. **SREDSTVA ZA PROVEDBU ODLUKE**

Za provedbu ove odluke nije potrebno osigurati dodatna sredstva u proračunu.